**7. novembra 2011.**

**Zajednička deklaracija o zatvaranju poglavlja izbjeglica**

**i obezbjeđivanju trajnog rješenja**

**za ranjive izbjeglice i interno raseljena lica**

Mi, ministri vanjskih poslova Bosne i Hercegovine, Hrvatske, Crne Gore i Srbije izražavamo ubjeđenje da će dostizanje pravdenog, sveobuhvatnog i trajnog rješenja za izbjeglice i interno raseljena lica u regionu na ključan način doprinijeti daljoj promociji dobrosusjedskih odnosa i stabilnosti u regionu. Mi smatramo da je uspješno rješavanje ovog pitanja od vitalnog značaja za dalje jačanje pozitivnih i produktivnih odnosa između naših zemalja i građana i za podupiranje naših težnji ka pristupanju Evropskoj uniji;

Mi podsjećamo na principe uspostavljene u Sarajevskoj deklaraciji od 31. januara 2005. godine i razrađene u Zajedničkom saopštenju iz Beograda od 25. marta 2010, posebno na puno poštovanje prava izbjeglica i interno raseljenih lica i uzajamnu obavezu da blisko sarađujemo i sinhronizujemo naše aktivnosti kako bi se osiguralo njihovo trajno rješenje, bilo kroz dobrovoljni povratak i reintegraciju ili lokalnu integraciju;

Mi smo se sastali danas u Beogradu da razmotrimo značajan napredak postignut u obezbjeđivanju trajnog rješenja za izbjeglice i interno raseljena lica iz perioda raseljavanja u regionu od 1991-1995, uključujući i interno raseljena lica u Crnoj Gori iz 1999, identifikujemo ukupni pregled potreba, kao i da afirmišemo našu posvećenost prevazilaženju preostalih prepreka za one kojima je još uvijek potrebno trajno rješenje;

Uzimajući u obzir relevantna zakonodavstva, strategije, programe i akcione planove svake zemlje, kao i međunarodne norme i standarde, mi ponovo obavezujemo naše vlade da sarađuju u duhu dobre vjere u zaštiti i promociji prava izbjeglica, povratnika i interno raseljenih lica, uključujući postojeća pojedinačna prava, i da obezbijede potrebnu političku, materijalnu, pravnu, socijalnu i drugu podršku potrebnu za okončanje njihovog raseljenja i omogućavanje života kao jednakih građana u našim zemljama, slobodnih od svih vidova diskriminacije.

U tom cilju, naše vlade su razvile regionalni radni plan sa navedenim aktivnostima koje preduzimamo da bi uklonili prepreke i dostigli trajna rješenja. Dalje, naše vlade su usaglasile Zajednički višegodišnji regionalni program za obezbjeđivanje trajnog rješenja za najugroženije izbjeglice i interno raseljena lica. Zajednički višegodišnji regionalni program je sastavni dio ove Zajedničke deklaracije, i Program će biti predstavljen za podršku na Donatorskoj konferenciji početkom 2012. Mi smo se složili da će na Donatorskoj konferenciji biti predstavljene i preostale potrebe i zatražena podrška pojedinačno od svake zemlje, u skladu sa potrebama, sa ciljem da se pitanje raseljenja 1991-1995 okonča na dostojanstven, održiv i trajan način.

Ovom prilikom, počastvovani smo da saopštimo da se otvorena pitanja u vezi sa raseljenjem 1991-1995 rješavaju među našim zemljama, poput sljedećih:

* Obezbjeđivanje pomoći svim izbjeglicama u kolektivnim centrima za adekvatno stambeno zbrinjavanje;
* Uspostavljanje regionalnog okvira za pitanja stambenih potreba ugroženih lica, uključujući bivše nocioce stanarskih prava, i uzimajući u obzir konkretne nacionalne programe;
* Uspostavljanje olakšane i ubrzane procedure koja pruža garanciju za civilnu dokumentaciju za sve izbjeglice, povratnike i interno raseljena lica koja će im omogućiti puno i efektivno uživanje njihovih prava i dostizanje trajnog rješenja; ovo uključuje da će se autentičnoj dokumentaciji koja je u njihovom posjedu dati posebna pažnja u ovoj proceduri;
* Garantovanje slobodnog informisanja o izboru trajnog rješenja za izbjeglice i interno raseljena lica;
* Upravljanje donatorskim fondom kroz mehanizam povjerilačkog fonda osiguravajući da će donatorska sredstva biti u korist populacije prepoznate kao prioritet u regionu;
* Obezbjeđivanje nastavka razmjene podataka u regionu da bi se osiguralo izbjegavanje preklapanja pomoći i kako niko ne bi ostao isključen.

Mi ovdje izražavamo duboku zahvalnost za aktivnu ulogu međunarodne zajednice tokom proteklih godina, posebno za njene istrajne napore i podršku u traženju stalnog rješenja za izbjeglice i interno raseljena lica u regionu. Mi pozdravljamo održavanje Donatorske konfrencije kao završni kolektivni napor međunarodne zajednice na zatvaranju poglavlje izbjeglica u periodu 1991-1995 u regionu.

Regionalni program omogućava trajna rješenja preostalih pitanja regionalnog aspekta raseljeništva. Mi ostajemo posvećeni daljim naporima na svojim nacionalnim nivoima u cilju dostizanja konačnog rješenja izbjegličkih situacija.